‘Boer soek ŉ vrou’: Boere gereed vir elfde seisoenDit is amper weer tyd om voor die kassie in te skuif vir die 11de seisoen van die gewilde kykNET-realiteitsprogram Boer soek ŉ vrou. Dié keer reis die sangeres en aktrise Leah as aanbieder van die program van plaas tot plaas om die boere en hul potensiële pasmaats van naderby te leer ken. Hierdie seisoen is daar weer 10 boere wat elkeen ŉ kans op die liefde waag. Hier is die eerste vyf boere: Boer Frikkie is een van die boere wat te sien is in die elfde reeks van Boer soek ŉ Vrou. Foto: Verskaf deur kykNET Frikkie (28) is van die Paterson-omgewing in die Oos-Kaap en boer hoofsaaklik met wild. Sy familie is ook ywerige jagters. Volgens Frikkie is boere ŉ “bedreigde spesie”, maar vasbyt en deurdruk is sy lewensleuse. Hy het Suid-Afrika tydelik verlaat om in die buiteland te gaan werk maar glo dat eie bodem sover die beste is. “[My suster] het gesien as sy nie gaan plan maak nie, gaan ek maar sukkel,” vertel hy oor sy inskrywing vir Boer soek ŉ vrou. “Die stilte kan ook raas nou en dan.” Frikkie beskryf hom as ŉ romantiese mense-mens wat lief is vir avontuur en na ŉ ewe avontuurlustige lewensmaat soek. “Iemand wat maklik saam met my in die bakkie kan spring oor ŉ naweek om weg te breek.” Hy soek iemand wat saam met hom kan droom, lag en in goeie en slegte tye langs hom sal staan. “Solank sy mooier is as my varkhond, sal ek ŉ gelukkige man wees,” skerts hy. Boer Toanette is een van die boere wat te sien is in die elfde reeks van Boer soek ŉ Vrou. Foto: Verskaf deur kykNET Toanette (23) se onderneming op ŉ wildplaas in die Modimolle-omgewing in Limpopo fokus op opleiding in natuurbewaring. “My hart is baie sag en my liefde vir diere is onbeskryflik,” sê Toanette, ŉ kranige perderuiter. Sy geniet avontuurlustige aktiwiteite, maar hou ook daarvan om by tye rustig te verkeer en te teken. Haar droomman is ongetwyfeld ŉ kind van die Here saam met wie sy kan bid en Bybel lees. Verder moet hy gaande wees oor diere – veral honde aangesien sy haar bed met haar liefdevolle brak deel. Sy soek na iemand met ŉ positiewe uitkyk op die lewe met drome van sy eie. “Dit is belangrik om nooit jouself te verander om by iemand aan te pas nie, en jy moet presies weet wat jy wil hê.” Boer Schalk is een van die boere wat te sien is in die elfde reeks van Boer soek ŉ Vrou. Foto: Verskaf deur kykNET Schalk (26) is ŉ bestuurder op ŉ plaas geleë tussen Vaalwater en Ellisras in Limpopo, maar het in Pretoria grootgeword. Hy is gaande oor die bos en die natuur, maar erken alleenwees is die moeilikste gedeelte van boer wees. In sy vrye tyd vang Schalk graag vis, jag en geniet hy dit om foto’s te neem en sy hand aan potloodsketse te waag. Hy vertel hy wil graag eendag ŉ plaasmeisie grootmaak. “Ek gaan haar ook oppas. Ek gaan daai oom wees wat op sy houtstoel sit en wieg met ŉ haelgeweer en ŉ ogie oor sy dogters hou.” Hy geniet dit om die skoner geslag te bederf en moeite te doen. “Romanties hoef nie noodwendig duur te wees nie,” sê hy. Dit is vir hom ook belangrik dat sy maat hom moet aanvaar en verstaan. Boer Rèan is een van die boere wat te sien is in die elfde reeks van Boer soek ŉ Vrou. Foto: Verskaf deur kykNET Rèan (26) bedryf ŉ wingerd- en pekanneutboerdery naby Groblershoop in die Noord-Kaap. “My boerdery is ŉ lewenswyse en ŉ passie. Ek hou van nuwe projekte aanpak en voltooi.” Hy raak skoon liries oor hoe hy voel wanneer hy saans huis toe ry. “Dit is vir my mooi om te sien wat ek met my hande kon doen.” Hy hou van jag, kos maak en tennis speel en is ook ŉ groot grapjas. “ŉ Ding kom maar net uit soos ek aan hom dink, maar ek weet darem wanneer grappies op ŉ stokkie moet wees.” Sy ouers en tweelingsusters het hom meer geleer van die fynere dinge in die lewe en wanneer dit by inspirerende verhoudings kom, is daar vir hom geen beter rolmodelle as sy ouers nie. Rèan se ideale vrou is ŉ saggeaarde en ondersteunende Christen wat saam met hom kan gesels, luister en ook ŉ bok vir sports is. Sy moet ook ŉ hondemens wees, want Lielie, sy Jack Russell-hondjie en linkerhand, sit bykans sy hele hart vol. “Iets vir die oog is darem ook belangrik,” sê hy. Boer Marx is een van die boere wat te sien is in die elfde reeks van Boer soek ŉ Vrou. Foto: Verskaf deur kykNET Marx (24) is ŉ skaap-en beesboer van Barkly-Oos in die Oos-Kaap wat kom uit ŉ familie wat die waarde van harde werk verstaan. Hy neem sy voorbeeld by sy ma: Sy doen alles van skape vang tot die vleis verwerk. Sy ideale pasmaat is ŉ vrou wat nie bang is om haar hande vuil te kry nie en wat eendag ŉ goeie ma vir hulle kinders wil wees. “Ek soek ŉ hele netbalspan, en darem ŉ ou bulletjie. Ek sal my dogtertjies baie bederf met mooi rokkies en al daai goeters.” Sy moet ook iemand wees wat lekker kan lag en op dieselfde manier as hy na die wêreld kyk. Haar geloof moet sterk wees en aardse dinge moet vir haar minder belangrik wees. “Ek sien uit na nuwe en opwindende goed in my lewe, en dus het ek myself verlede jaar belowe as ek enkellopend is en plaas toe kom, gaan ek iets uit my gemaksone doen en die kans waag en inskryf vir Boer soek ŉ vrou.” Skakel vanaf dié week elke Donderdag om 20:00 op DStv-kanaal 144 in vir ’n nuwe episode van Boer Soek ’n Vrou. Bron: kyknet.dstv.com